作者:陳以莊
標題:賀新郎
內容:曉夢鶯呼起。便安排、詩家廚傳，酒家行李。點檢花邊新雨露，春在萬家生齒。道官似、錦溪清駛。但便有人耕綠野，正不妨、鼓吹頻來此。方覓句，且夷俟。畫橋西畔多春意。記年年、曾來幾度，落花流水。信到水窮雲起處，依約輞川竹裡。興未屬、王孫公子。料想明年端門裡，有傳柑宴罷黃封醉。肯回首，萬杉底。